Над'о сам се
Мило Јововић 

Над'о сам се, да ћеш моја бити,
Ал' ме клета изневјери нада,
Сад ми живот очајањем страда;
Сад м' остаје горке сузе лити.

Над'о сам се, да ћеш моја бити,
Али самрт наду не познаје;
Без милости све земљи предаје,
Па и тебе, цв'јете узорити!

Над'о сам се, да ћеш моја бити,
А сад ето над гробом ти тужим,
Да ти љубав са сузам одужим,
Која оста за ме дуг вјечити.

Бар, (Црна Гора) 1898., Мило Јововић, „Словански свет “, број 17., у Бечу, 15. септембра 1898., стр. 261.
Јововићеве пјесме 1898.